En helt barok situation, hvor man skal betale renter, uanset om man har gæld eller ej, kan allerede i løbet af 2017 ramme kunder i Jyske Bank.

Det siger bankens ordførende direktør, Anders Dam, ifølge Jyske Banks eget nyhedsbrev.

Allerede i sidste uge åbnede banken op for, at negative renter i fremtiden kan blive en realitet, hvis den nuværende situation med negative renter i Nationalbanken fortsætter.

Læs også : Jyske Bank: Det burde koste penge at spare op

Nu optrapper bankens direktør så retorikken og sætter tidshorisont på, hvornår private opsparinger kan rammes af negative renter. Det har de ellers foreløbig været forskånet for:

- Men det kan godt komme i løbet af et helt til halvandet år, hvis den her situation bliver mere permanent. Og nu har den altså varet i halvandet år, siger Anders Dam.

Kan graves ned i haven

Jyske Bank har allerede serveret den ubehagelige nyhed om negative renter for 38.000 erhvervskunder, der nu skal betale renter, selv om de har plus på kontoen. Det emne behandlede programmet P1 Business i sidste uge, hvor flere kunder var oprørte over situationen.

Læs også : Negative renter kan spise dine penge

På daværende tidspunkt var diskussionen om minus-renter til private alene et hypotetisk fænomen, der ikke umiddelbart ville blive til virkelighed.

Nu nævner Anders Dam det som en mulighed allerede inden for et års tid.

Anders Dam fik dog i programmet forklaret, at renten for private kunders opsparing reelt burde være minus een procent. Det ville afspejle den udgift, banken har ved at placere pengene til negativ rente i Nationalbanken.

Det store paradoks om negative renter er, at private bankkunder med et snuptag kan slippe af med den uønskede renteudgift ved at hæve pengene og opbevare dem kontant, enten i en bankboks eller et andet sted, eller ved at investere dem i korte obligationer eller guld, eller ved at grave dem ned i haven.

Problem hvis folk hæver pengene

Det kan skabe en problematisk situation for bankerne og for økonomien generelt, hvis danskerne i større stil begynder at stille sig i kø ved hæveautomaterne og hæve deres indeståender.

I sidste uge nævnte John Norden, direktør i Mybanker, den lette adgang til rimelige renter hos nogle af de nyere spillere på markedet som en udvej for danskere, der rammes af negative renter.